JAS เข้ารับเอกสารประมูล 4G มั่นใจได้อย่างน้อย 1 ใบอนุญาต
JAS ส่ง บริษัทลูก “แจส โมบายบรอดแบนด์” เข้ารับเอกสารประมูล 4G มั่นใจได้อย่างน้อย 1 ใบอนุญาต
22 ก.ย. 2558

นายสมบัติ พันศิริพัฒน์ กรรมการ บริษัท แจส โมบายบรอดแบนด์ จำกัด บริษัทจัสมิน อินเตอร์เนชั่นแนล จำกัด (มหาชน) หรือ JAS เปิดเผยว่า บริษัทได้เข้ารับเอกสารและซองประมูลคลื่น 900 MHz ซึ่งคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เปิดให้ผู้สนใจเข้าร่วมประมูลมารับเอกสารได้ตั้งแต่วันนี้ถึง 21 ตุลาคม 2558
ทั้งนี้ บริษัทมั่นใจว่าจะเป็นผู้ชนะอย่างน้อย 1 ใบอนุญาต จากคลื่นความถี่ทั้ง 900 และ 1800 MHz เพราะมีความพร้อมด้านเงินทุนและเทคโนโลยีแบบฟิกซ์บรอดแบนด์มาก่อน แม้ผู้ประกอบการรายเดิมในตลาดจะมีความต้องการความถี่เพิ่มขึ้นและเกิดการแข่งขันด้านราคาสูง แต่เชื่อว่า กสทช. จะมีเงื่อนไขที่เปิดโอกาสให้มีผู้ประกอบการรายใหม่เข้าสู่ตลาด ซึ่งระบบ 4G จะทำให้เกิดโครงสร้างพื้นฐานระบบโทรคมนาคมเพื่อรองรับเทคโนโลยีใหม่ๆ ที่จะเกิดขึ้นในอนาคตและช่วยยกระดับให้ประเทศไทยมีคุณภาพมาตรฐานโครงสร้างพื้นฐานเทียบเท่าสากล